CELEX: 62016CN0654
Language: el
Date: 2016-12-19 00:00:00
Title: Υπόθεση C-654/16: Αίτηση για την έκδοση προδικαστικής αποφάσεως, την οποία υπέβαλε το Tribunale Amministrativo Regionale per il Lazio (Ιταλία) στις 19 Δεκεμβρίου 2016 — Amber Capital Italia Sgr SpA, Amber Capital Uk Llp κατά Commissione Nazionale per le Società e la Borsa (Consob)

18.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/9
            
         Αίτηση για την έκδοση προδικαστικής αποφάσεως, την οποία υπέβαλε το Tribunale Amministrativo Regionale per il Lazio (Ιταλία) στις 19 Δεκεμβρίου 2016 — Amber Capital Italia Sgr SpA, Amber Capital Uk Llp κατά Commissione Nazionale per le Società e la Borsa (Consob)
   (Υπόθεση C-654/16)
   (2017/C 121/13)
   Γλώσσα διαδικασίας: η ιταλική
   
      Αιτούν δικαστήριο
   
   Tribunale Amministrativo Regionale per il Lazio
   
      Διάδικοι στην υπόθεση της κύριας δίκης
   
   
      Προσφεύγουσες: Amber Capital Italia Sgr SpA, Amber Capital Uk Llp
   
      Καθής: Commissione Nazionale per le Società e la Borsa (Consob)
   
      Προδικαστικό ερώτημα
   
   Προσκρούει στο άρθρο 5, παράγραφος 4, πρώτο και δεύτερο εδάφιο, της οδηγίας 2004/25/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τις δημόσιες προσφορές εξαγοράς (1), λαμβανομένων υπόψη των γενικών αρχών που διατυπώνονται στο άρθρο 3, παράγραφος 1, της ίδιας οδηγίας, καθώς και στις κατά το δίκαιο της Ένωσης γενικές αρχές της ασφάλειας δικαίου, της προστασίας της δικαιολογημένης εμπιστοσύνης, της αναλογικότητας, της ορθολογικότητας, της διαφάνειας και της απαγορεύσεως των δυσμενών διακρίσεων, εθνική ρύθμιση όπως αυτή του άρθρου 106, παράγραφος 3, στοιχείο d, σημείο 2, του νομοθετικού διατάγματος 58 της 24ης Φεβρουαρίου 1998 (ενιαίο κείμενο των νομοθετικών διατάξεων σχετικά με τη χρηματοπιστωτική διαμεσολάβηση, κατά την έννοια των άρθρων 8 και 21 του νόμου 52 της 6ης Φεβρουαρίου 1996), όπως τροποποιήθηκε μεταγενέστερα, και του άρθρου 47 octies της υπ’ αριθ. 11971 αποφάσεως της 14ης Μαΐου 1999 της Commissione Nazionale per le Società e la Borsa — Consob (κανονιστική απόφαση περί εφαρμογής του νομοθετικού διατάγματος 58 της 24ης Φεβρουαρίου 1998, σχετικά με την έκδοση τίτλων), όπως τροποποιήθηκε μεταγενέστερα, στο μέτρο που οι εν λόγω διατάξεις, κατά την παροχή στην Consob της δυνατότητας να αυξήσει την τιμή της δημόσιας προσφοράς εξαγοράς κατά το άρθρο 106, σε περίπτωση που διαπιστωθεί ότι υφίσταται συμπαιγνία μεταξύ του προσφέροντος ή των προσώπων που ενεργούν σε συνεννόηση με αυτόν και ενός ή περισσοτέρων πωλητών, περιορίζονται σε απλή αναφορά στο κριτήριο της «διαπιστωθείσας τιμής», χωρίς να προσδιορίζουν με σαφήνεια τις παραμέτρους και τα κριτήρια βάσει των οποίων γίνεται η εν λόγω διαπίστωση;
   
      (1)  ΕΕ L 142, σ. 12.